คลอดทีโออาร์แผนลงทุนนํ้าเชิญมาประมูล
ครม.ไฟเขียวหลักการร่างทีโออาร์ลงทุนโครงการน้ำ 3 แสนล้านบาท
13 มิ.ย. 2555

ครม.ไฟเขียวหลักการร่างทีโออาร์ลงทุนโครงการน้ำ 3 แสนล้านบาท 
น.ส.ศันสนีย์ นาคพงศ์ โฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) มีมติเห็นชอบหลักการร่างทีโออาร์เชิญชวนที่ปรึกษาที่มีความเชี่ยวชาญจัดการน้ำทั้งในและต่างประเทศมารับจ้างทำโครงการระบบน้ำในลุ่มแม่น้ำเจ้าพระยาใหญ่ ภายใต้การใช้วงเงินกู้จาก พ.ร.ก.กู้เงินฯ 3.5 แสนล้านบาท 
อย่างไรก็ตาม ครม.สั่งการให้สำนักงานคณะกรรมการกฤษฎีกาไปตรวจสอบร่างทีโออาร์และเสนอกลับมาให้ ครม.อนุมัติอีกครั้ง และให้สำนักงานกฤษฎีกาไปพิจารณาว่ากฎระเบียบเกี่ยวกับการใช้เงินจาก พ.ร.ก.กู้เงินฯ 
นายอัชพร จารุจินดา เลขาธิการสำนักงานคณะกรรมการกฤษฎีกา ระบุว่า ร่างทีโออาร์มีลักษณะคล้ายกับการประกวดออกแบบเสนอความคิดการลงทุนระบบจัดการน้ำ โดยข้อเสนอดังกล่าวรัฐบาลไม่ต้องจ่ายเงินค่าว่าจ้างหรือมีข้อผูกพันใดๆ และหากรัฐบาลเห็นว่าแบบใดมีความเหมาะสมก็จะเลือกไปดำเนินการต่อ
นายอัชพร ระบุว่า ร่างทีโออาร์ที่ ครม.เห็นชอบหลักการครั้งนี้ กำหนดเพียงวิธีการเพื่อให้ได้มาบริษัท กลุ่มบริษัท หรือประเทศที่เสนอรูปแบบการลงทุนระบบน้ำในลุ่มแม่น้ำเจ้าพระยาตั้งแต่ต้นน้ำ กลางน้ำ และปลายน้ำ ว่าจะมีการลงทุนโครงสร้างพื้นฐานใดบ้าง และมีวิธีการจัดการอย่างไร ภายใต้วงเงินไม่เกิน 3 แสนล้านบาท จำนวน 3 บริษัท/กลุ่มบริษัท
ทั้งนี้ เมื่อได้ไอเดียการลงทุนระบบน้ำแล้ว รัฐบาลจะจัดทำร่างทีโออาร์เกี่ยวกับการออกแบบรายละเอียดโครงการ หรือดีเทลดีไซด์ จากนั้นจึงจะมีการเปิดประมูลจัดซื้อจัดจ้าง